S-133/2010

Mál þetta höfðaði lögreglustjórinn í Borgarnesi með ákæru 26. febrúar 2010 á hendur ákærða, J-kk-þgf L-kk-þgf F-kk-þgf, kt. …, Álfholti 56 C í Hafnarfirði. Málið var dómtekið 28. apríl 2010.

Í ákæruskjali segir að málið sé höfðað gegn ákærða fyrir umferðarlagabrot, brot á lögum um ávana- og fíkniefni og vopnalögum en ákærða er gefið að sök „að hafa fimmtudaginn 2. október 2008, ekið bifreiðinni DK-060, ófær um að stjórna henni örugglega vegna neyslu ávana- og fíkniefna sem bönnuð eru samkvæmt lögum um ávana- og fíkniefni eða reglugerðum samkvæmt þeim (magn amfetamín í blóði 590 ng/ml, magn metamfetamín í blóði 300 ng/ml), eftir götum Borgarness, þar til á móts við veitingastaðinn Matstofuna í Borgarnesi (Dússabar), þar sem lögreglan stöðvaði aksturinn, og fyrir að hafa fimmtudaginn 2. október 2008, haft í vörslum sínum 0,89 grömm af amfetamíni og 0,60 grömm af tóbaksblönduðu kannabisefni, sem hann faldi í bifreiðinni DK-060, nánar til tekið í farþegarými milli sæta, en lögreglan fann við fíkniefnin við leit í bifreiðinni, og fyrir að hafa fimmtudaginn 2. október 2008, haft í vörslum sínum riffilskot af gerðinni S&B, cal. 223 REM., án þess að hafa það í öruggri geymslu, en lögreglan fann skotið milli framsæta í bifreiðinni DK-060.

Telst þetta varða við 1. mgr., sbr. 2. mgr. 45. gr. a., sbr. 100. gr. umferðarlaga nr. 50/1987, með síðari breytingum, 2. gr., sbr. 5. og 6. gr. laga um ávana- og fíkniefni, nr. 65/1974, með síðari breytingum, og 2. gr. sbr. 1. mgr. 14. gr. reglugerðar um ávana- og fíkniefni og önnur eftirlitsskyld efni nr. 233/2001, með síðari breytingum, og 2. mgr. 23. gr., sbr. 36. gr. vopnalaga nr. 16/1998, með síðari breytingum.

Þess er krafist að ákærði verði dæmdur til refsingar og til sviptingar ökuréttar skv. 101. og 102. gr. umferðarlaga. Þá er þess krafist að ákærði verði dæmdur til greiðslu alls sakarkostnaðar.

Þá er þess krafist að gerð verði upptæk með dómi þau 0,89 grömm af amfetamíni og 0,60 grömm af tóbaksblönduðu kannabisefni, sem lögreglan lagði hald á þann 2. október 2008. Upptökukrafan styðst við 6. mgr. 5. gr. laga um ávana- og fíkniefni nr. 65/1974, með síðari breytingum.

Þá er þess krafist að gerð verði upptæk með dómi það riffilskot af gerðinni S&B, cal. 223 REM, sem lögreglan lagði hald á þann 2. október 2008. Upptökukrafan styðst við 1. mgr. 37. gr. vopnalaga nr. 16/1998 með síðari breytingum.“

Fyrirkall á hendur ákærða var birt honum 25. mars 2010. Við þingfestingu málsins 28. apríl sama ár sótti ákærði ekki þing og var málið þá dómtekið að kröfu ákæruvaldsins samkvæmt 1. mgr. 161. gr. laga um meðferð sakamála nr. 88/2008. Með vísan til þeirrar lagagreinar þykir mega jafna útivist ákærða til játningar hans, enda fer sú niðurstaða ekki í bága við sakargögn. Brot ákærða teljast því sönnuð og eru þau réttilega heimfærð til laga í ákæruskjali.

Af hálfu ákæruvaldsins hafa ekki verið gefnar viðhlítandi skýringar á þeim óhæfilega drætti sem varð á saksókninni en mál þetta er sáraeinfalt. Þetta fer í bága við meginreglu sakamálaréttarfars um hraða málsmeðferð, sbr. 171. gr. laga nr. 88/2008, og er í andstöðu við 70. gr. stjórnarskrárinnar og 1. mgr. 6. gr. mannréttindasáttmála Evrópu, sbr. lög nr. 62/1994. Hefur þetta áhrif við úrlausn málsins.

Samkvæmt sakavottorði hlaut ákærði dóm 18. desember 2007 fyrir brot gegn 1., sbr. 2. mgr. 45. gr. a. umferðarlaga. Var refsing ákveðin 90.000 króna sekt og sviptingu ökuréttar í 6 mánuði. Þá fékk ákærði dóm 29. desember 2009, en með honum var ákærði sakfelldur fyrir brot gegn lögum um ávana- og fíkniefni og vopnalögum. Var refsing ákveðin sex mánaða fangelsi, þar af fjórir mánuðir skilorðsbundnir til þriggja ára.

Brot þau sem ákærði hefur verið sakfelldur fyrir með dómi þessum voru framin fyrir uppkvaðningu dómsins 29. desember 2009. Samkvæmt heimild í 60. gr. almennra hegningarlaga þykir rétt að láta skilorðsdóminn standa en gera ákærða refsingu sér í lagi vegna þessa máls.

Refsing ákærða þykir hæfilega ákveðin 200.000 króna sekt til ríkissjóðs og komi fjórtán daga fangelsi í stað sektarinnar verði hún eigi greidd innan fjögurra vikna frá birtingu dómsins.

Þá þykir rétt með vísan til 101. og 102. gr. umferðarlaga nr. 50/1987, að svipta ákærða ökurétti í tvö ár frá birtingu dómsins að telja.

Með vísan til þeirra lagaákvæða sem greinir í ákæru verða gerð upptæk þau fíkniefni og riffilskot sem lögregla lagði hald á við rannsókn málsins.

Loks verður ákærði með vísan til. 1. mgr. 218. gr. laga um meðferð sakamála dæmdur til að greiða sakarkostnað samkvæmt yfirliti lögreglu, svo sem greinir í dómsorði.

B-kk-nf B-kk-nf, héraðsdómari, kveður upp dóm þennan.

D Ó M S O R Ð:

Ákærði, J-kk-nf L-kk-nf F-kk-nf greiði 200.000 króna sekt til ríkissjóðs og komi tuttugu daga fangelsi í stað sektarinnar verði hún ekki greidd innan fjögurra vikna frá birtingu dómsins.

Ákærði er sviptur ökurétti í tvö ár frá birtingu dómsins að telja.

Ákærði sæti upptöku á riffilskoti, 0,89 g af amfetamíni og 0,60 g af tóbaksblönduðu kannabisefni

Ákærði greiði 131.685 krónur í sakarkostnað.

B-kk-nf B-kk-nf